Uredba Komisije (ES) št. 2097/2002

z dne 27. novembra 2002

o spremembi Uredbe (ES) št. 94/2002 o določitvi podrobnih pravil za uporabo Uredbe (ES) št. 2826/2000 o informacijskih in promocijskih ukrepih za kmetijske proizvode na notranjem trgu

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2826/2000 z dne 19. decembra 2000 o informacijskih in promocijskih ukrepih za kmetijske proizvode na notranjem trgu [1] in zlasti člena 12 Uredbe,

ob upoštevanju naslednjega:

(1) Člen 5(1) Uredbe Komisije (ES) št. 94/2002 [2], kakor je bila nazadnje spremenjena z Uredbo (ES) št. 1186/2002 [3], določa za namene izvedbe ukrepov, vsebovanih v programih iz člena 6 Uredbe (ES) št. 2826/2000, da je 15. junij vsako leto skrajni rok za panožne ali krovne organizacije v Skupnosti, da predložijo programe zadevnim državam članicam.

(2) Zaradi izrabljanja razpoložljivih denarnih sredstev, zagotovljenih v okviru podpornih ukrepov za informiranje in promocijo pri prvi izvedbi avgusta 2002, je treba tem organizacijam ponuditi možnost, da predložijo nove programe.

(3) Zato bi bilo koristno predvideti možnost predložitve novih programov informiranja in promocije dvakrat letno.

(4) Ob upoštevanju izkušenj, pridobljenih med pregledovanjem programov, ki so bili predloženi na področju informiranja o sistemih Skupnosti za ZOP, ZGO in ZTP, ter ekološke pridelave na eni strani in razvoja politike Skupnosti na teh področjih na drugi, je treba sprejeti smernice v teh sektorjih.

(5) Uredbo (ES) št. 94/2002 je treba zato spremeniti.

(6) Ukrepi, predvideni s to uredbo, so v skladu z mnenjem, podanim na skupnem sestanku upravljalnih odborov za promocijo kmetijskih proizvodov –

SPREJELA NASLEDNJO UREDBO:

Člen 1

Uredba (ES) št. 94/2002 se spremeni:

1. prvi stavek člena 5(1) se nadomesti z naslednjim:

"Zaradi izvedbe ukrepov, vsebovanih v programih iz člena 6 Uredbe (ES) št. 2826/2000, panožne ali krovne organizacije v Skupnosti, ki so reprezentativne za zadevni(-e) sektor(-je), predložijo programe po objavi razpisa za oddajo predlogov programov, objavljenega s strani zadevnih držav članic najpozneje do 31. januarja in 31. julija vsako leto."

2. Člen 7 se spremeni:

(a) prvi stavek odstavka 1 se nadomesti z naslednjim:

"Najpozneje do vključno 15. marca in 30. septembra vsakega leta države članice pošljejo Komisiji začasni seznam programov in predlaganih izvajalskih služb ter kopijo vsakega programa, ki so ga izbrale.";

(b) prvi pododstavek odstavka 3 se nadomesti z naslednjim:

"Po pregledu programov iz končnega seznama iz tretjega pododstavka člena 6(3) Uredbe (ES) št. 2826/2000 Komisija najpozneje do 31. maja in 15. decembra odloči, katere programe lahko delno financira po okvirnih proračunih iz Priloge III k tej uredbi."

3. Priloga III se spremeni v skladu s Prilogo k tej uredbi.

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 2002

Za Komisijo

Franz Fischler

Član Komisije

[1] UL L 328, 21.12.2000, str. 2.

[2] UL L 17, 19.1.2002, str. 20.

[3] UL L 173, 3.7.2002, str. 4.

--------------------------------------------------

PRILOGA

Priloga III k Uredbi (ES) št. 94/2002 se spremeni:

1. Oddelek z naslovom

"Informacije o sistemu Skupnosti za zaščiteno označbo porekla (ZOP), zaščiteno geografsko oznako (ZGO) in zajamčeno tradicionalno posebnost (ZTP) in njihove pripadajoče logotipe"

se nadomesti z naslednjim:

"1. PREGLED STANJA

Kampanja informiranja Skupnosti v letih od 1996 do 1998, je bila prvi korak k obveščanju o obstoju, pomenu in koristih dveh sistemov Skupnosti za zaščito ter za povečanje tržne vrednosti kmetijsko živilskih proizvodov s specifičnimi značilnostmi.

Zaradi kratkotrajnosti kampanje je mogoče poznavanje teh označb, ki sedaj zajemajo več kot 600 proizvodov Skupnosti, izboljšati z nadaljnjim informiranjem o njihovem pomenu in koristih. Ukrep informiranja bo vseboval tudi v ta namen oblikovane logotipe Skupnosti, in zlasti logotipa za ZOP in ZGO, ki je bil oblikovan 1998.

2. CILJI

- zagotoviti celovite informacije o sistemu kakovosti in o njegovih učinkih na zaščito in na povečevanje tržne vrednosti proizvodov, ki so bili registrirani,

- prikazati vsebino in evropsko naravo sistemov kakovosti za kmetijske proizvode in živila s kampanjami za več proizvodov, bodisi za proizvode iz ene same države članice ali iz več držav članic,

- spodbujati pridelovalci/predelovalce, ki še ne sodelujejo v sistemu kakovosti Skupnosti, da uporabljajo ta sistem s prilagajanjem zahtevam za različne registrirane proizvode,

- spodbuditi povpraševanje po zadevnih proizvodih z obveščanjem potrošnikov in distributerjev o obstoju, pomenu in koristih sistemov kakovosti in njihovih logotipov, o pogojih pod katerimi se označbe dodelijo, ustreznih pregledih in nadzorih ter sistemu sledljivosti.

3. GLAVNE CILJNE SKUPINE

- pridelovalci in predelovalci ter njihova združenja,

- distributerji (supermarketi, trgovci na debelo, maloprodajna mesta, restavracije) in njihova združenja,

- potrošniki in njihova združenja,

- oblikovalci javnega mnenja.

4. GLAVNA SPOROČILA

- Proizvod/proizvodi ima/imajo specifične značilnosti povezane z njegovim/njihovim geografskim poreklom (ZOP/ZGO), zlasti glede elementov, ki upravičujejo zvezo med njegovim/njihovim okoljem/geografskim poreklom in njegovim/njihovim ugledom/slovesom. Prednost bodo imele kampanje za več proizvodov, bodisi proizvodov iz ene same države članice ali iz več držav članic,

- proizvod/proizvodi ima/imajo specifične značilnosti povezane z njegovo/njihovo tradicionalno metodo izdelave ne glede na kraj izdelave (ZTS),

- vidiki kakovosti (varnost, prehrambna vrednost ter okus, sledljivost),

- raznolikost, bogatost in okus zadevnih proizvodov,

- predstavitev nekaterih proizvodov ZOP, ZGO in ZTP kot primerov uspešne rasti tržne vrednosti živil s specifičnimi značilnostmi,

- cilji sistema: zaščita registriranih proizvodov in povečanje njihove tržne vrednosti, in zlasti boj proti protizakonitemu prisvajanju in ponaredbi zaščitenih označb.

5. NAJPOMEMBNEJŠA SREDSTVA

- Elektronska orodja (internetna stran),

- Odnosi z mediji (specializiranimi, ženskimi in kulinaričnimi časopisi),

- odnosi z združenji potrošnikov,

- informacije na prodajnih mestih,

- avdiovizualni mediji,

- pisni dokumenti (letaki, brošure itn.),

- sodelovanje na sejmih in razstavah,

- oglaševanje v specializiranih časopisih,

- ukrepi informiranja in usposabljanja v zvezi s sistemi Skupnosti za ZOP, ZGO in ZTP za programe, ki jih je predložila ena ali več držav članic.

6. TRAJANJE PROGRAMA

24-36 mesecev, s cilji, določenimi za vsako fazo.

7. OKVIRNI PRORAČUN

4 milijone evrov."

2. Oddelek z naslovom

"Ekološka pridelava"

se nadomesti z naslednjim:

"1. PREGLED STANJA

Potrošnja ekološko pridelanih kmetijskih proizvodov je zlasti priljubljena med mestnim prebivalstvom, vendar je tržni delež teh proizvodov še vedno omejen.

Raven ozaveščenosti potrošnikov in drugih zainteresiranih o značilnostih metode ekološkega kmetovanja je še vedno relativno nizka.

2. CILJI

- Spodbujati potrošnjo proizvodov ekološkega kmetovanja,

- razširjati zavest potrošnikov, kmetov, predelovalcev in distributerjev o ekološkem kmetovanju in njegovih proizvodih,

- doseči, da bo širša javnost poznala pravila Skupnosti o metodah ekološke pridelave, opravljenih pregledih in logotipu Skupnosti za ekološko kmetovanje.

3. CILJNE SKUPINE

- Potrošniki na splošno in posebno ciljno skupino potrošnikov,

- kmetje, predelovalci in distributerji (supermarketi, trgovine na debelo, dobavitelji ter gostinski obrati, prodajna mesta),

- oblikovalci javnega mnenja.

4. GLAVNA SPOROČILA

- Ekološki proizvodi so naravni, primerni za sodobno vsakdanje življenje in prijetni za zaužitje. Izhajajo iz proizvodnih metod, ki spoštujejo okolje in dobro počutje živali. Za proizvode veljajo stroga pravila proizvodnje in sledljivosti. Neodvisne službe in javne oblasti nadzorujejo usklajenost skozi celotno prehrambno verigo,

- informacije o logotipu Skupnosti (ki se lahko dodajo informacijam o kolektivnih logotipih, ki so jih države članice vpeljale, če izpolnjujejo strožje pogoje proizvodnje od tistih, ki so določeni za logotip Skupnosti).

(Sporočila morajo biti dobro domišljena in pozitivna; sporočila za potrošnike morajo upoštevati specifične vzorce potrošnje različnih ciljnih skupin.

Uporaba besede "ekološki" in njenih sopomenk v drugih jezikih v zvezi s prehrambnimi proizvodi je z zakonom zaščitena. Logotip Skupnosti je simbol za ekološke proizvode, ki ga razumejo v celotni Evropski uniji in ki kaže, da proizvodi izpolnjujejo stroga merila proizvodnje v EU in so bili podvrženi strogemu nadzoru.)

5. NAJPOMEMBNEJŠA SREDSTVA

- elektronska sredstva (npr. internetna stran) in avdiovizualni mediji,

- telefonska informacijska linija,

- odnosi z mediji (npr. specializiranimi novinarji, ženskim tiskom, tiskom živilske industrije, radio in TV oddajami o proizvodih ekološkega kmetovanja ali kuhanju),

- odnosi z zdravniki, strokovnjaki za prehrano, učitelji in drugimi posebnimi skupinami,

- informacije na prodajnih mestih in predstavitve,

- pisni dokumenti (brošure, prospekti itn.),

- reklama v splošnem in specializiranem tisku.

6. TRAJANJE PROGRAMA

12-36 mesecev s tem, da imajo prednost večletni programi, ki določijo cilje za vsako fazo.

7. OKVIRNI PRORAČUN

6 milijonov evrov."

--------------------------------------------------